เคเคฟันด์ลุยหุ้นต่อ กรุงศรีชูตราสารหนี้
เกียรตินาคิน ส่งกองทุนทาร์เก็ตฟันด์ลงทุนหุ้นไทย ตั้งเป้า 7% ภายใน 9 เดือน “กรุงศรี” ชูกองทุน 6 เดือนจ่าย 3.3%
29 ก.พ. 2555

เกียรตินาคิน ส่งกองทุนทาร์เก็ตฟันด์ลงทุนหุ้นไทย ตั้งเป้า 7% ภายใน 9 เดือน “กรุงศรี” ชูกองทุน 6 เดือนจ่าย 3.3%
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน หรือเคเคฟันด์ เปิดเผยว่า บริษัทเตรียมเสนอขายกองทุนเปิดเคเค ทาร์เก็ต 7%#2 ตั้งแต่วันที่ 2-12 มี.ค. 2555 ลงทุนขั้นต่ำ 5,000 บาท ลงทุนหุ้นไทยพื้นฐานดี ตั้งเป้าผลตอบแทนไม่น้อยกว่า 7% ภายใน 9 เดือน หรือมูลค่าต่อหน่วย (NAV) มากกว่าหรือเท่ากับ 10.8500 บาท จะปิดกองทุน
กองทุนมีนโยบายลงทุนแบบผสม ซึ่งผู้จัดการกองทุนสามารถปรับสัดส่วนลงทุนและปรับกลยุทธ์ให้เหมาะกับสภาวะตลาด โดยมองเป้าหมายดัชนีปีนี้ 1,230 จุด
นายฉัตรรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทคาดว่าโอกาสที่อัตราดอกเบี้ยระยะสั้นจะปรับเพิ่มขึ้นในระยะเวลาใกล้เป็นไปได้น้อยมาก และประเทศไทยจะยังคงอัตราดอกเบี้ยในระดับต่ำต่อไปอีกไม่ต่ำกว่า 6 เดือน จึงออกกองทุนเปิดกรุงศรีตราสารหนี้ 6M9 ลงทุนตราสารหนี้ทั้งในและต่างประเทศ อายุ 6 เดือน เสนอขายวันที่ 28 ก.พ.-5 มี.ค. 2555 ผลตอบแทนประมาณ 3.3% ต่อปี